Forslag til RÅDETS FORORDNING om tilladelse til til direkte konsum at udbyde og levere visse vine importeret fra Australien, der kan have gennemgået en ønologisk behandling, som ikke er omhandlet i forordning (EF) nr. 1493/1999

(forelagt af Kommissionen)

BEGRUNDELSE

Vine med oprindelse i tredjelande, der har gennemgået en ønologisk behandling, som ikke er tilladt efter fællesskabsbestemmelserne, må ikke udbydes til konsum i Fællesskabet, medmindre Rådet træffer afgørelse om en undtagelse. Undtagelsesproceduren er fastsat i artikel 45, stk. 1, i forordning (EF) nr. 1493/1999 om den fælles markedsordning for vin.

I den vinaftale, der blev indgået mellem Fællesskabet og Australien i 1994, fastsættes det, at bestemmelserne forudses suppleret og ændret med hensyn til visse udestående spørgsmål. Der føres for tiden forhandlinger mellem Fællesskabet, repræsenteret ved Kommissionen, og Australien om disse udestående spørgsmål, som særlig vedrører den ønologiske behandling hos hver af de to parter. Efter australsk anmodning bør det af hensyn til disse forhandlingers forløb tillades, at der anvendes behandling med egespåner og -savsmuld for vinprodukter fremstillet af druer, der er høstet og forarbejdet til vin på Australiens område. Denne ønologiske behandling bør imidlertid tillades for en overgangsperiode indtil ikrafttrædelsen af den aftale, der bliver resultatet af disse forhandlinger, dog senest indtil den 31. december 2003.

Forslag til RÅDETS FORORDNING om tilladelse til til direkte konsum at udbyde og levere visse vine importeret fra Australien, der kan have gennemgået en ønologisk behandling, som ikke er omhandlet i forordning (EF) nr. 1493/1999

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin [1], særlig artikel 45, stk. 2,

[1] EFT L 179 af 14.7.1999, s. 1. Forordningen er senest ændret ved forordning (EF) nr. 2585/2001 (EFT L 345 af 29.12.2001, s. 10).

under henvisning til forslag fra Kommissionen [2], og

[2] EFT C ..., af ..., s. ...

ud fra følgende betragtninger:

(1) Ifølge artikel 45, stk. 1, i forordning (EF) nr. 1493/1999 kan der fastsættes undtagelser for importerede produkter, der har været genstand for en ønologisk behandling, der ikke er tilladt efter fællesskabsbestemmelserne.

(2) I aftalen mellem Det Europæiske Fællesskab og Australien om handel med vin [3] fastsættes det, at bestemmelserne skal suppleres og ændres med hensyn til visse udestående spørgsmål. Der foregår for tiden forhandlinger mellem Fællesskabet, repræsenteret ved Kommissionen, og Australien om disse udestående spørgsmål, som særlig vedrører ønologisk behandling hos de to parter og beskyttelse af visse vinbetegnelser.

[3] EFT L 86 af 31.3.1994, s. 3. Aftalen er senest ændret ved aftale af 6. august 2002 (EFT L 213 af 9.8.2002, s. 44).

(3) Indtil disse udestående spørgsmål er afklaret, er det hensigtsmæssigt at give tilladelse til anvendelse af behandling med egespåner og -savsmuld for vinprodukter fremstillet af druer, der er høstet og forarbejdet til vin på Australiens område. Denne ønologiske behandling bør kun være tilladt i en overgangsperiode indtil ikrafttrædelsen af den aftale, der bliver resultatet af de igangværende forhandlinger mellem Fællesskabet og Australien, dog senest indtil den 31. december 2003 -

UDSTEDT FØLGENDE FORORDNING:

Artikel 1

1. Uanset artikel 45, stk. 1, i forordning (EF) nr. 1493/1999 er det tilladt i Fællesskabet til direkte konsum at udbyde eller levere produkter henhørende under KN-kode 2204 10, 2204 21, 2204 29 og 2204 30 10, der er fremstillet af druer høstet og forarbejdet til vin på Australiens område, og som i overensstemmelse med australske bestemmelser kan være behandlet med egespåner og -savsmuld, ikke forkullet og ikke behandlet, under fremstillingen eller oplagringen.

Denne tilladelse gælder dog kun indtil ikrafttrædelsen af den aftale, der bliver resultatet af forhandlingerne mellem Fællesskabet og Australien med henblik på indgåelse af ændringer til aftalen mellem Det Europæiske Fællesskab og Australien om handel med vin særlig vedrørende de i aftalens artikel 17, stk. 2, litra c) og f), omhandlede spørgsmål, dog under alle omstændigheder kun indtil den 31. december 2003.

2. Medlemsstaterne kan ikke forbyde udbud eller levering til direkte konsum af vin, der er fremstillet af druer høstet og forarbejdet til vin på Australiens område efter de i Australien gældende bestemmelser, med den begrundelse, at vinen kan være behandlet med egespåner og -savsmuld, ikke forkullet og ikke behandlet, under fremstillingen eller oplagringen.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand

>TABELPOSITION>